CELEX: 32021R2179
Language: lt
Date: 2021-12-09 00:00:00
Title: Komisijos įgyvendinimo reglamentas (ES) 2021/2179 2021 m. gruodžio 9 d. dėl kelių transporto vairuotojų komandiruotėms naudojamos su Vidaus rinkos informacine sistema sujungtos viešosios sąsajos funkcijų

2021 12 10   
               
               
                  LT
               
               
                  Europos Sąjungos oficialusis leidinys
               
               
                  L 443/68
               
            
         KOMISIJOS ĮGYVENDINIMO REGLAMENTAS (ES) 2021/2179
         2021 m. gruodžio 9 d.
         dėl kelių transporto vairuotojų komandiruotėms naudojamos su Vidaus rinkos informacine sistema sujungtos viešosios sąsajos funkcijų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. liepos 15 d. Europos Parlamento ir Tarybos direktyvą (ES) 2020/1057, kuria nustatomos konkrečios su Direktyva 96/71/EB ir Direktyva 2014/67/ES susijusios kelių transporto vairuotojų komandiravimo taisyklės ir iš dalies keičiami Direktyva 2006/22/EB, kiek tai susiję su vykdymo užtikrinimo reikalavimais, ir Reglamentas (ES) Nr. 1024/2012 (1), ypač į jos 1 straipsnio 14 dalį,
         kadangi:
         
                     (1)
                  
                  
                     pagal Direktyvos (ES) 2020/1057 1 straipsnio 11 dalį kelių transporto vežėjai gali būti įpareigoti valstybės narės, į kurią komandiruojamas ar komandiruotas vairuotojas, kompetentingoms institucijoms nusiųsti komandiravimo deklaraciją ar kitus dokumentus, naudodamiesi viešosios sąsajos, sujungtos su Vidaus rinkos informacine sistema (IMI), nustatyta Europos Parlamento ir Tarybos reglamento (ES) Nr. 1024/2012 (2) 2 straipsniu, daugiakalbe standartine forma;
                  
               
                     (2)
                  
                  
                     prieiga prie viešosios sąsajos, sujungtos su IMI, turėtų būti suteikiama sukuriant saugią paskyrą, kuria naudodamiesi įgaliotieji naudotojai galėtų tvarkyti komandiravimo deklaracijas ir valstybės narės kompetentingų institucijų pateiktas dokumentų užklausas. Įgaliotieji naudotojai turėtų turėti galimybę registruoti vežėjo, transporto vadybininko ir komandiruotų vairuotojų duomenis. Įgaliotasis naudotojas yra vežėjo vardu veikiantis asmuo, kuris tvarko komandiravimo deklaracijas ir atsako į priimančiosios valstybės narės pateiktas dokumentų užklausas;
                  
               
                     (3)
                  
                  
                     komandiravimo deklaracijos viešojoje sąsajoje turėtų būti laikomos ne ilgiau kaip šešis mėnesius;
                  
               
                     (4)
                  
                  
                     siekiant laikytis Direktyvos (ES) 2020/1057 1 straipsnio 12 dalies ir užtikrinti, kad komandiravimo deklaracijose būtų pateikiama naujausia informacija, komandiravimo deklaracijoje pateiktą informaciją turėtų būti įmanoma pakeisti;
                  
               
                     (5)
                  
                  
                     taip pat turėtų būti įmanoma lengvai atnaujinti deklaraciją, kad būtų išvengta pernelyg didelės administracinės naštos vežėjams;
                  
               
                     (6)
                  
                  
                     siekiant sudaryti sąlygas vežėjams įvykdyti Direktyvos (ES) 2020/1057 1 straipsnio 11 dalies b punkto i papunktyje nustatytą įpareigojimą, per viešąją sąsają, sujungtą su IMI, turi būti įmanoma gauti deklaraciją popierine ir elektronine forma;
                  
               
                     (7)
                  
                  
                     jei vežėjas nepateikia dokumentų pagal 1 straipsnio 11 dalies c punktą, jis turėtų turėti galimybę matyti su IMI sujungtoje viešojoje sąsajoje, kada įsisteigimo valstybė narė tokius dokumentus pateikė, gavusi priimančiosios valstybės narės pagalbos prašymą IMI sistemoje;
                  
               
                     (8)
                  
                  
                     per viešąją sąsają, sujungtą su IMI, vienai ar daugiau nacionalinių institucijų taip pat turėtų būti įmanoma IMI sistemoje gauti komandiravimo deklaracijas ir jų prašymu vežėjų atsiųstus dokumentus;
                  
               
                     (9)
                  
                  
                     siekiant užtikrinti veiksmingą konkrečių taisyklių dėl vairuotojų komandiravimo laikymosi kontrolę ir išvengti pernelyg didelės administracinės naštos, svarbu, kad priimančiosios valstybės narės nacionalinės kompetentingos institucijos, koordinuodamos veiksmus, užtikrintų, kad vežėjai per viešąją sąsają, sujungtą su IMI, iš tos valstybės narės negautų nereikalingų prašymų dėl to paties komandiravimo laikotarpio;
                  
               
                     (10)
                  
                  
                     kad nacionalinės institucijos galėtų patikrinti, ar laikomasi komandiravimo taisyklių, labai svarbu, kad nacionalinės kompetentingos institucijos turėtų prieigą prie vairuotojo tachografo registracijos lapų, kuriuose nurodyti valstybių narių, kurias vairuotojas kerta, šalių kodai;
                  
               
                     (11)
                  
                  
                     atsižvelgiant į tai, kad iš vežėjų tik reikalaujama įskaitoma forma saugoti tachografo registracijos lapus, spaudinius ir perkeltus duomenis bent vienus metus nuo jų panaudojimo, vežėjas turėtų turėti galimybę per viešąją sąsają, sujungtą su IMI, atsakyti į valstybės narės, į kurią buvo komandiruota, kompetentingų institucijų pateiktas dokumentų užklausas, susijusias su ne ilgesniu kaip dvylikos mėnesių laikotarpiu iki užklausos pateikimo dienos, laikantis Europos Parlamento ir Tarybos reglamento (EB) Nr. 561/2006 (3) 10 straipsnio 5 dalies;
                  
               
                     (12)
                  
                  
                     siekiant suteikti galimybę vežėjams visus reikiamus dokumentus surinkti per aštuonias savaites, vežėjas turėtų turėti galimybę pateikti prašomus dokumentus vienu ar keliais etapais;
                  
               
                     (13)
                  
                  
                     vežėjas turėtų būti informuojamas per viešąją sąsają, sujungtą su IMI, apie atvejus, kai priimančioji valstybė narė paprašo įsisteigimo valstybės narės pagalbos;
                  
               
                     (14)
                  
                  
                     siekiant išvengti atvejų, kai į dokumentų užklausą delsiama atsakyti neribotą laiką, priimančiosios valstybės narės kompetentinga institucija užklausos vykdymą turėtų užbaigti, įvertinusi, ar vežėjas laikosi komandiravimo taisyklių, ir informuoti vežėją apie užklausos vykdymo rezultatą. Tais atvejais, kai priimančiosios valstybės narės kompetentingos institucijos neužbaigia dokumentų užklausos vykdymo, po 24 mėnesių jis turėtų būti užbaigiamas automatiškai;
                  
               
                     (15)
                  
                  
                     atsižvelgiant į tai, kad asmens duomenys, kuriais dalijamasi per viešąją sąsają, sujungtą su IMI, yra neskelbtini, būtina sudaryti sąlygas ištrinti visus toje sąsajoje ir vežėjų paskyrose saugomus duomenis, kai tie duomenys tampa nebereikalingi tikrinant, ar laikomasi kelių transporto vairuotojų komandiravimo taisyklių. Reikalavimas automatiškai ištrinti duomenis taip pat turėtų būti taikomas dokumentams, kuriuos vežėjas pateikia per viešąją sąsają, sujungtą su IMI, gavęs kompetentingų institucijų pateiktas dokumentų užklausas;
                  
               
                     (16)
                  
                  
                     kai taikant šį reglamentą būtina tvarkyti asmens duomenis, tai turėtų būti daroma laikantis Sąjungos teisės dėl asmens duomenų apsaugos. Pagal šį reglamentą atliekamam asmens duomenų tvarkymui taikomas Europos Parlamento ir Tarybos reglamentas (ES) 2018/1725 (4);
                  
               
                     (17)
                  
                  
                     vadovaujantis Reglamento (ES) 2018/1725 42 straipsnio 1 dalimi buvo konsultuojamasi su Europos duomenų apsaugos priežiūros pareigūnu ir jis pateikė nuomonę 2021 m. liepos 7 d.;
                  
               
                     (18)
                  
                  
                     šiame reglamente nustatytos priemonės atitinka Direktyvos (ES) 2020/1057 4 straipsnio 1 dalyje nurodyto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas
            Šiuo reglamentu Direktyvos (ES) 2020/1057 1 straipsnio 11 dalies taikymo tikslais nustatomos viešosios sąsajos, sujungtos su Vidaus rinkos informacine sistema (IMI), funkcijos.
         
         
            2 straipsnis
            Bendrosios funkcijos
            
               1.   Daugiakalbėje viešojoje sąsajoje, sujungtoje su IMI, vežėjams visų pirma numatomos šios techninės funkcijos:
               
                           1)
                        
                        
                           paskyros sukūrimas, siekiant užtikrinti saugią prieigą prie vežėjo rezervuotosios srities;
                        
                     
                           2)
                        
                        
                           tinkamas naudotojo veiklos duomenų registravimas;
                        
                     
                           3)
                        
                        
                           vežėjo, įgaliotųjų naudotojų, transporto vadybininko ir komandiruotų vairuotojų duomenų įrašymas į paskyrą;
                        
                     
                           4)
                        
                        
                           komandiravimo deklaracijų tvarkymas:
                           
                                       a)
                                    
                                    
                                       Direktyvos (ES) 2020/1057 1 straipsnio 11 dalies a punkte nurodytos informacijos registravimas;
                                    
                                 
                                       b)
                                    
                                    
                                       komandiravimo deklaracijos, kurioje pateikiama a punkte nurodyta informacija ir kuri apima ne trumpesnį kaip vienos dienos, bet ne ilgesnį kaip šešių mėnesių laikotarpį, pateikimas;
                                    
                                 
                                       c)
                                    
                                    
                                       komandiravimo deklaracijoje pateiktos informacijos pakeitimas, siekiant užtikrinti, kad būtų pateikiama naujausia informacija;
                                    
                                 
                                       d)
                                    
                                    
                                       komandiravimo deklaracijos kopijos atsisiuntimas elektronine forma ir spausdinti tinkamu formatu;
                                    
                                 
                                       e)
                                    
                                    
                                       komandiravimo deklaracijos atnaujinimas;
                                    
                                 
                                       f)
                                    
                                    
                                       komandiravimo deklaracijos atsiėmimas;
                                    
                                 
                     
                           5)
                        
                        
                           dokumentų užklausų pagal Direktyvos (ES) 2020/1057 1 straipsnio 11 dalies c punktą priėmimas ir atsakymas į jas;
                        
                     
                           6)
                        
                        
                           prieiga prie įsisteigimo valstybės narės kompetentingų institucijų pateiktų dokumentų ir jų peržiūra;
                        
                     
                           7)
                        
                        
                           bendravimas su valstybės narės, į kurią buvo komandiruota, kompetentingomis institucijomis;
                        
                     
                           8)
                        
                        
                           informavimas apie tai, kad priimančiosios valstybės narės kompetentingos institucijos baigė vykdyti užklausą.
                        
                     
            
               2.   Daugiakalbėje viešojoje sąsajoje, sujungtoje su IMI, taip pat užtikrinamos techninės funkcijos, suteikiančios galimybę vienai ar daugiau priimančiosios valstybės narės nacionalinių institucijų, kurios yra kompetentingos institucijos, kaip apibrėžta Reglamento (ES) Nr. 1024/2012 5 straipsnio f punkte:
               
                           a)
                        
                        
                           gauti komandiravimo deklaracijas;
                        
                     
                           b)
                        
                        
                           prašyti dokumentų Direktyvos (ES) 2020/1057 1 straipsnio 11 dalies c punkte nustatyta tvarka;
                        
                     
                           c)
                        
                        
                           įrašyti galutinį vežėjo atitikties komandiravimo taisyklėms vertinimo rezultatą ir baigti užklausos vykdymą IMI sistemoje.
                        
                     
         
         
            3 straipsnis
            Su dokumentų užklausomis susijusios funkcijos
            
               1.   Valstybės narės, į kurią buvo komandiruota, kompetentinga institucija turi turėti galimybę per viešąją sąsają paprašyti vežėjo atsiųsti Direktyvos (ES) 2020/1057 1 straipsnio 11 dalies c punkto pirmoje pastraipoje nurodytus dokumentus, susijusius su ne ilgesniu kaip dvylikos mėnesių laikotarpiu iki užklausos pateikimo dienos. Vežėjas turi turėti galimybę per viešąją sąsają, sujungtą su IMI, pateikti prašomus dokumentus vienu ar keliais etapais.
            
            
               2.   Tuo atveju, kai vežėjo prašoma pateikti vieną ar daugiau papildomų dokumentų, kurie nebuvo įtraukti į 1 dalyje nurodytą užklausą, nuo papildomo dokumento (-ų) užklausos pateikimo dienos viešojoje sąsajoje pradedamas skaičiuoti aštuonių savaičių laikotarpis, per kurį reikia pateikti dokumentus.
            
            
               3.   Vežėjas turi turėti galimybę per viešąją sąsają būti informuotas apie atvejus, kai priimančioji valstybė narė paprašo įsisteigimo valstybės narės pagalbos.
            
            
               4.   Visi dokumentai, kuriuos įsisteigimo valstybės narės kompetentinga institucija nusiuntė gavusi priimančiosios valstybės narės kompetentingos institucijos pagalbos prašymą pagal Direktyvos (ES) 2020/1057 1 straipsnio 11 dalies c punkto antrą pastraipą, turi būti matomi vežėjo paskyroje.
            
            
               5.   Vežėjas turi turėti galimybę per viešąją sąsają būti informuotas apie dokumentų užklausos vykdymo užbaigimą ir galutinį rezultatą, gautą nacionalinėms valdžios institucijoms patikrinus prašomus dokumentus.
               Dokumentų užklausos, kurių vykdymo priimančiosios valstybės narės prašančioji kompetentinga institucija neužbaigė, automatiškai užbaigiamos praėjus 24 mėnesiams nuo užklausos pateikimo dienos.
            
         
         
            4 straipsnis
            Su duomenų saugojimu susijusios funkcijos
            
               1.   Su IMI sujungtoje viešojoje sąsajoje turi būti įmanoma ištrinti visus toje viešojoje sąsajoje ir vežėjų paskyrose saugomus duomenis, kai tokių duomenų nebereikia naudoti tais tikslais, dėl kurių jie buvo surinkti ir tvarkomi. Viešojoje sąsajoje turi būti įmanoma nusiųsti vežėjui priminimą peržiūrėti ir prireikus ištrinti vairuotojo asmens duomenis.
            
            
               2.   Viešojoje sąsajoje turi būti įmanoma automatiškai ištrinti per tą viešąją sąsają pateiktas komandiravimo deklaracijas, pasibaigus Direktyvos (ES) 2020/1057 1 straipsnio 13 dalyje nurodytam 24 mėnesių laikotarpiui.
            
            
               3.   Jei vežėjas dokumentus pateikė atsakydamas į dokumentų užklausą, prieigos prie prašomų dokumentų trukmė neviršija laikotarpio, kuris būtinas tikslams, dėl kurių jie buvo surinkti, pasiekti, ir neviršija 12 mėnesių po užklausos vykdymo užbaigimo.
            
         
         
            5 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gruodžio 9 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 249, 2020 7 31, p. 49.
         
            (2)  2012 m. spalio 25 d. Europos Parlamento ir Tarybos reglamentas (ES) Nr. 1024/2012 dėl administracinio bendradarbiavimo per Vidaus rinkos informacinę sistemą, kuriuo panaikinamas Komisijos sprendimas 2008/49/EB (IMI reglamentas) (OL L 316, 2012 11 14, p. 1).
         
            (3)  2006 m. kovo 15 d. Europos Parlamento ir Tarybos reglamentas (EB) Nr. 561/2006 dėl tam tikrų su kelių transportu susijusių socialinių teisės aktų suderinimo ir iš dalies keičiantis Tarybos reglamentus (EEB) Nr. 3821/85 ir (EB) Nr. 2135/98 bei panaikinantis Reglamentą (EEB) Nr. 3820/85 (OL L 102, 2006 4 11, p. 1).
         
            (4)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).